text: उत्तर प्रदेश के उन्नाव में बीजेपी विधायक कुलदीप सिंह सेंगर के खिलाफ चल रहे रेप के मामले के बाद इस तरह का एक और मामला सामने आया है। राज्य के शाहजहांपुर में एक महिला ने बीजेपी विधायक रोशन लाल वर्मा के बेटे मनोज वर्मा के ऊपर रेप का आरोप लगाया है। महिला ने इस मामले में न्याय की गुहार लगाते हुए शाहजहांपुर के कलेक्टरेट कार्यालय के सामने धरना दे दिया। विधायक के बेटे के खिलाफ केस दर्ज कर लिया गया है। पीड़िता का कहना है कि राजनीतिक दबाव के चलते पुलिस इस मामले में कोई कार्रवाई नहीं कर रही थी। हालांकि महिला का विरोध प्रदर्शन देखने के बाद अधिकारियों ने उसे इंसाफ का आश्वासन देते हुए उसका धरना खत्म करा दिया है।